Ny tsiny sy ny tody

vignetteNy tsiny sy ny tody dia singa ara-kolontsaina ao amin' ny soatoavina nentim-paharazana malagasy miorina amin' ny andraikitra eo amin' ny fitondran-tena sy ny fiarahamonina izay andraisan' ny tsirairay ny vokatry ny natao, na hita maso izany na tsy hita. Tsy fahalavorariana na fandikana ny fitsipika, izay mety hiteraka faniniana na sazy ny tsiny. Ny tody kosa dia vokatry ny fihetsika natao, na tsara na ratsy, izay miverina amin' ny mpanao azy. Avy amin' ny asan' ny olombelona, ​​na ny fiarahamonina, na ny hery tsy hita maso, na ny zavaboary masina izy roa ireo. Tsy hita maso izy ireo ary matetika ratsy, na dia mety mahasoa ihany aza indraindray ny tody. Mampandroso ny fanajana ny fenitra ara-piarahamonina sy ny firaisan-kina ny fisian' izy ireo. Na izany aza dia mety hiteraka tahotra sy tsy fandraisana andraikitra koa izy ireo. Ahitana taratra ny rariny ara-môraly ao amin' ny kolontsaina malagasy ny finoana ny tsiny sy ny tody. Mandrisika ny olona hanao zavatra amim-pahamalinana sy fanajana ny hafa sy fanajana ny tontolo iainana izany.

 Famaritana 

 Ny tsiny 
Ny tsiny dia tsy fahalavorariana na tsy fahatomombanana eo amin' ny zavatra iray na olona iray miohatra amin' ny lalàna amam-pitsipika na ny fenitra mifehy azy: "Tovovavy soa petaka orona, ka voatondro iray ny tsininy". Ny tsiny koa dia loza na sazy mihatra amin' ny olona iray noho ny fahadisoana niniana natao na tsy nahy teo amin' ny fiainana.

 Ny tody 
Ny tody fia valin' asa mifandanja amin' izay zavatra niniana natao, teo amin' ny fiainana,na tsara izany na ratsy: "Ny atao toy ny salaka: soa atao, mihodidina; ratsy atao, mihodidina".
 Loharano nipoiran' ny tsiny sy ny tody 
Ny tsiny sy ny tody dia nipoitra;

 avy amin' ny fihetsiky ny tsirairay eo amin'ny fiainana;
 avy amin' ny fiarahamonina;
 avy amin' ny hery tsy hita toy ny Razana na Andriamanitra na Zanahary;
 avy amin' ny zavaboary sy toerana manan-kasina, ohatra: biby tsy azo vonoina, toerana tsy azo lotoina ...

 Toetra iraisan' ny tsiny sy ny tody 
Manana toetra iraisany ny tsiny sy ny tody:

 samy tsy fantam-piaviana;
 samy tsy hita maso;
 ary samy ahitana faharatsiana, fa ny tody mety ho tsara ihany koa.

 Vokatry ny tsiny sy ny tody 

 Voka-tsoa 
Mety mitera-boka-tsoa ny tsiny sy ny tody, dia ireto izany:

 miteraka fanajana ny rafitra eo anivon' ny fiarahamonina;
 manamafy ny fifanajan' ny mpiara-belona, na ny fifanomezan-kasina;
 ary mitondra filaminana ho an' ny fiarahamonina.

 Valifanga (voka-dratsy) 
Matetika mitera-boka-dratsy ny tsiny sy ny tody, dia ireto izany:

 mahatonga ny olona hinohino foana;
 miteraka tsy fandraisana andraikitra;
 mitarika famoizam-po eo amin' izay ianjadiany;
 ary miteraka tsy fiarovana.

 Azo anovozan-kevitra 

 Régis Rajemisa-Raolison, Rakibolana malagasy, edisiona Ambozontany, Maj 2018, tak 949-950, tak: 994

 Malagasy Kilasy famaranana, takila: 34-45. Trano printy ECOPRIM, Ankorondrano, Antananarivo.

 "Ny tody", plateforme.education.mg

 "Ny tsiny", plateforme.education.mg
 Malagasy Kilasy famaranana, fr.scribd.com

 Jereo koa 

 Lahatra
 Anjara